*****

ΚΑΝΟΝΙΣΜΟΣ (ΕΟΚ) αριθ. 3537/84 ΤΗΣ ΕΠΙΤΡΟΠΗΣ

της 17ης Δεκεμβρίου 1984

για την παροχή δυνατότητας σύναψης συμφωνητικών μακροπρόθεσμης ιδιωτικής αποθεματοποίησης επιτραπέζιων οίνων, γλευκών σταφυλής, συμπυκνωμένων γλευκών σταφυλής και συμπυκνωμένων διορθωμένων γλευκών σταφυλής για την περίοδο εμπορίας 1984/85

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 7 παράγραφος 5 και το άρθρο 65,

Εκτιμώντας:

ότι, σύμφωνα με τις προβλέψεις για τον ισολογισμό για την περίοδο εμπορίας 1984/85, προκύπτει ότι, για τους επιτραπέζιους οίνους, η διαθεσιμότητα κατά την έναρξη της περιόδου υπερβαίνει τις κανονικές χρήσεις περισσότερο από τέσσερις μήνες· ότι, ως εκ τούτου, πληρούνται οι όροι για την παροχή δυνατότητας σύναψης συμφωνητικών μακροπρόθεσμης αποθεματοποίησης, κατά την έννοια του άρθρου 7 παράγραφος 4 του κανονισμού (ΕΟΚ) αριθ. 337/79·

ότι, από τις προβλέψεις για τον ισολογισμό που προαναφέρεται, εμφαίνεται η παρουσία πλεονασμάτων για όλους τους τύπους επιτραπέζιων οίνων, καθώς και για τους επιτραπέζιους οίνους που βρίσκονται σε στενή οικονομική σχέση με αυτούς τους τύπους επιτραπέζιων οίνων· ότι είναι απαραίτητο να προβλεφθεί η δυνατότητα σύναψης μακροπρόθεσμων συμφωνητικών γι' αυτούς τους τύπους επιτραπέζιων οίνων· ότι είναι απαραίτητο, για τους αυτούς λόγους, να παρασχεθεί η δυνατότητα αυτή για τα γλεύκη σταφυλής, τα συμπυκνωμένα γλεύκη σταφυλής και τα διορθωμένα συμπυκνωμένα γλεύκη σταφυλής·

ότι ο κανονισμός (ΕΟΚ) αριθ. 1059/83 της Επιτροπής της 29ης Απριλίου 1983 σχετικά με τα συμφωνητικά αποθεματοποίησης για τον επιτραπέζιο οίνο, το γλεύκος σταφυλής, το συμπυκνωμένο γλεύκος σταφυλής και το διορθωμένο γλεύκος σταφυλής (3), όπως τροποποιήθηκε τελευταία από τον κανονισμό (ΕΟΚ) αριθ. 1997/84 (4), προβλέπει στο άρθρο 6 παράγραφος 2 πρώτο εδάφιο ότι οι επιτραπέζιοι οίνοι, που είναι δυνατόν να αποτελέσουν το αντικείμενο συμφωνητικών ιδιωτικής αποθεματοποίησης, κατατάσσονται σε δύο κατηγορίες ανάλογα με τα ποιοτικά τους χαρακτηριστικά· ότι πρέπει να καθοριστούν, για τις δύο κατηγορίες, τα ελάχιστα ποιοτικά χαρακτηριστικά που απαιτούνται για την ποιότητα της εσοδείας 1984·

ότι, για την πιθανή εφαρμογή του άρθρου 12α του κανονισμού (ΕΟΚ) αριθ. 337/79, είναι αναγκαία η γνώση της μέγιστης ποσότητας επιτραπέζιου οίνου που βρίσκεται υπό συμφωνητικό αποθεματοποίησης, η οποία μπορεί να αποσταχθεί όπως αναφέρεται στο εν λόγω άρθρο· ότι, κατόπιν τούτου, πρέπει να προβλεφθεί ότι οι παραγωγοί θα παρέχουν στους οργανισμούς παρέμβασης τις απαραίτητες πληροφορίες και ότι αυτές θα ανακοινώνονται στην Επιτροπή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Παρέχεται η δυνατότητα σύναψης συμφωνητικών μακροπρόθεσμης ιδιωτικής αποθεματοποίησης, σύμφωνα με τις διατάξεις του κανονισμού (ΕΟΚ) αριθ. 1059/83, για την περίοδο από 16 Δεκεμβρίου 1984 μέχρι 15 Φεβρουαρίου 1985, για:

- όλους τους τύπους επιτραπέζιου οίνου, καθώς και για τους επιτραπέζιους οίνους που βρίσκονται σε στενή σχέση με αυτούς τους τύπους επιτραπέζιου οίνου, εφόσον πληρούν τους όρους που καθορίζονται στο άρθρο 6 του εν λόγω κανονισμού,

- το γλεύκος σταφυλών, το συμπυκνωμένο γλεύκος σταφυλών και το συμπυκνωμένο διορθωμένο γλεύκος σταφυλών.

Άρθρο 2

Οι ελάχιστοι ποιοτικοί όροι που πρέπει να πληρούν οι οίνοι των δύο κατηγοριών, που προβλέπονται στο άρθρο 6 παράγραφος 2 του κανονισμού (ΕΟΚ) αριθ. 1059/83, καθορίζονται στα παραρτήματα.

Άρθρο 3

1. Οι παραγωγοί που επιθυμούν να συνάψουν συμφωνητικό μακροπρόθεσμης αποθεματοποίησης για επιτραπέζιους οίνους, εντός των ορίων που προβλέπονται στο άρθρο 5 παράγραφος 1 πρώτο εδάφιο πρώτη περίπτωση του κανονισμού (ΕΟΚ) αριθ. 1059/83, ανακοινώνουν στον οργανισμό παρέμβασης, κατά την υποβολή της αίτησης για σύναψη συμφωνητικού, τη συνολική ποσότητα επιτραπέζιου οίνου που έχουν παραγάγει κατά την τρέχουσα περίοδο εμπορίας.

Για το σκοπό αυτό, ο παραγωγός υποβάλλει αντίγραφο της ή των δηλώσεων παραγωγής που έχουν συνταχθεί σύμφωνα με το άρθρο 2 του κανονισμού (ΕΟΚ) αριθ. 2102/84 της Επιτροπής (1).

2. Τα κράτη μέλη ανακοινώνουν στην Επιτροπή, το αργότερο στις 10 Μαΐου 1985, τη μέγιστη ποσότητα επιτραπέζιου οίνου υπό συμφωνητικό μακροπρόθεσμης αποθεματοποίησης, η οποία είναι δυνατόν να αποτελέσει αντικείμενο της απόσταξης που αναφέρεται στο άρθρο 12α παράγραφος 2 του κανονισμού (ΕΟΚ) αριθ. 337/79.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 16 Δεκεμβρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 115 της 1. 5. 1984, σ. 77.

(3) ΕΕ αριθ. L 116 της 30. 4.1983, σ. 77.

(4) ΕΕ αριθ. L 186 της 13. 7. 1984, σ. 28.

(1) ΕΕ αριθ. L 194 της 24. 7. 1984, σ. 1.

ΠΑΡΑΡΤΗΜΑ Ι

ΕΛΑΧΙΣΤΕΣ ΠΟΙΟΤΙΚΕΣ ΠΡΟΫΠΟΘΕΣΕΙΣ ΠΟΥ ΑΠΑΙΤΟΥΝΤΑΙ ΓΙΑ ΤΟΥΣ ΕΠΙΤΡΑΠΕΖΙΟΥΣ ΟΙΝΟΥΣ ΔΕΥΤΕΡΗΣ ΚΑΤΗΓΟΡΙΑΣ

Ι. Λευκοί οίνοι

1.2 // α) ελάχιστος κτηθείς αλκοολικός τίτλος: // 10 % vol // β) ελάχιστη ολική οξύτητα (εκφρασμένη σε τρυγικό οξύ): // 4,5 γραμμάρια ανά λίτρο // γ) μέγιστη πτητική οξύτητα: // 9 χιλιοστοϊσοδύναμα ανά λίτρο // δ) μέγιστη περιεκτικότητα σε θειώδη ανυδρίτη: // 155 χιλιοστόγραμμα ανά λίτρο // ε) μέγιστη περιεκτικότητα σε υπολειμματικά σάκχαρα: // 2,5 γραμμάρια ανά λίτρο // ζ) έκθεση στον αέρα: // καλή, επί είκοσι τέσσερις ώρες // η) χωρίς κακή γεύση //

ΙΙ. Ερυθροί οίνοι

1.2 // α) ελάχιστος κτηθείς αλκοολικός τίτλος: // 10 % vol // β) ελάχιστη ολική οξύτητα (εκφρασμένη σε τρυγικό οξύ): // // - για τους οίνους που έχουν κτηθέντα αλκοολικό τίτλο κατώτερο από 11 % vol: // 5 γραμμάρια ανά λίτρο // - για τους οίνους που έχουν κτηθέντα αλκοολικό τίτλο ίσο ή ανώτερο από 11 % vol: // 4,5 γραμμάρια ανά λίτρο // γ) μέγιστη πτητική οξύτητα: // // - οίνοι των οποίων ο αλκοολικός τίτλος είναι κατώτερος από 12,5 % vol: // 12 χιλιοστοϊσοδύναμα ανά λίτρο // - οίνοι των οποίων ο αλκοολικός τίτλος είναι ίσος ή ανώτερος από 12,5 % vol: // 14 χιλιοστοϊσοδύναμα ανά λίτρο // δ) μέγιστη περιεκτικότητα σε θειώδη ανυδρίτη: // 120 χιλιοστόγραμμα ανά λίτρο // ε) μέγιστη περιεκτικότητα σε υπολειμματικά σάκχαρα: // 2,5 γραμμάρια ανά λίτρο // ζ) έκθεση στον αέρα: // καλή, επί είκοσι τέσσερις ώρες // η) χωρίς κακή γεύση // // θ) χωρίς υβρίδια //

Οι ερυθρωποί οίνοι πρέπει να ανταποκρίνονται στις προϋποθέσεις που προβλέπονται παραπάνω για τους ερυθρούς οίνους, εκτός από ό,τι αφορά τον θειώδη ανυδρίτη, του οποίου η μέγιστη περιεκτικότητα είναι εκείνη που καθορίζεται για τους λευκούς οίνους.

Εντούτοις, οι επιτραπέζιοι οίνοι των τύπων R ΙΙΙ, Α ΙΙ και Α ΙΙΙ δεν υπόκεινται στις προϋποθέσεις που αναφέρονται στα στοιχεία α), δ) και ε).

ΠΑΡΑΡΤΗΜΑ ΙΙ

ΕΛΑΧΙΣΤΕΣ ΠΟΙΟΤΙΚΕΣ ΠΡΟΫΠΟΘΕΣΕΙΣ ΠΟΥ ΑΠΑΙΤΟΥΝΤΑΙ ΓΙΑ ΤΟΥΣ ΕΠΙΤΡΑΠΕΖΙΟΥΣ ΟΙΝΟΥΣ ΑΝΩΤΕΡΗΣ ΚΑΤΗΓΟΡΙΑΣ

Ι. Λευκοί οίνοι

1.2 // α) ελάχιστος κτηθείς αλκοολικός τίτλος: // 11 % vol // β) ελάχιστη ολική οξύτητα (εκφρασμένη σε τρυγικό οξύ): // 4,5 γραμμάρια ανά λίτρο // γ) μέγιστη πτητική οξύτητα: // 8 χιλιοστοϊσοδύναμα ανά λίτρο // δ) μέγιστη περιεκτικότητα σε θειώδη ανυδρίτη: // 135 χιλιοστόγραμμα ανά λίτρο // ε) μέγιστη περιεκτικότητα σε υπολειμματικά σάκχαρα: // 2 γραμμάρια ανά λίτρο // ζ) έκθεση στον αέρα: // καλή, επί είκοσι τέσσερις ώρες // η) χωρίς κακή γεύση //

ΙΙ. Ερυθροί οίνοι

1.2 // α) ελάχιστος κτηθείς αλκοολικός τίτλος: // 11 % vol // β) ελάχιστη ολική οξύτητα (εκφρασμένη σε τρυγικό οξύ): // 4,5 γραμμάρια ανά λίτρο // γ) μέγιστη πτητική οξύτητα: // 11 χιλιοστοϊσοδύναμα ανά λίτρο // δ) μέγιστη περιεκτικότητα σε θειώδη ανυδρίτη: // 95 χιλιοστόγραμμα ανά λίτρο // ε) μέγιστη περιεκτικότητα σε υπολειμματικά σάκχαρα: // 2 γραμμάρια ανά λίτρο // ζ) έκθεση στον αέρα: // καλή, επί είκοσι τέσσερις ώρες // η) χωρίς κακή γεύση // // θ) χωρίς υβρίδια //

Οι ερυθρωποί οίνοι πρέπει να ανταποκρίνονται στις προϋποθέσεις που προβλέπονται παραπάνω για τους ερυθρούς οίνους, εκτός από ό,τι αφορά τον θειώδη ανυδρίτη, του οποίου η μέγιστη περιεκτικότητα είναι εκείνη που καθορίζεται για τους λευκούς οίνους.

Εντούτοις, οι επιτραπέζιοι οίνοι των τύπων R ΙΙΙ, Α ΙΙ και Α ΙΙΙ δεν υπόκεινται στις προϋποθέσεις που αναφέρονται στα στοιχεία α), δ) και ε).